Radd il-ħajr għall-fejqan mill-mard Għall-mexxej tal-Kor. Salm ta' David Hieni min jaħseb fil-fqir u d-dgħajjef; f'jum l-għawġ jeħilsu l-Mulej. Il-Mulej iħarsu, jagħtih il-ħajja u jhennih fuq l-art; ma jitilqux għar-rieda tal-għedewwa tiegħu. Il-Mulej jieqaf miegħu fuq is-sodda tal-mard; ifejqu mill-mard meta jkun mixħut. Jien għedt: "Ħenn għalija, Mulej; fejjaqni, għax dnibt kontra tiegħek." L-għedewwa jixtiquli d-deni u jgħidu: "Meta se jmut u jintemm ismu?" Min jiġi jżurni jgħid kliem fieragħ; jixtieq isir jaf aħbarijiet ħżiena, biex ixandarhom kif joħroġ barra. Dawk kollha li jobogħduni jfesfsu bejniethom kontrija; jaħsbu dak li hu ħażin għalija, "Marda mill-agħar ġiet fuqu; ma jqumx iżjed mnejn hu mixħut!" Imqar ħabibi, li fih kont nafda, li kiel minn ħobżi, intrefa' kontrija . Imma int, Mulej, ħenn għalija u qajjimni, u nkun nista' nagħtihom li ħaqqhom. Minn dan nagħraf li int kuntent bija, li l-għadu ma jifraħx minħabba fija. U lili inti żżommni, għax jien bla ħtija, u tqegħedni għal dejjem quddiemek. Imbierek il-Mulej, Alla ta' Iżrael, minn dejjem għal dejjem. Ammen! Ammen !